Twee rowers tydens Centurion Mall-rooftog geskietDie polisie by die verdagtes se Quantum. Twee mans is Vrydag tydens ŉ onderonsie met die polisie geskiet, kort nadat hulle glo ŉ selfoonwinkel in Centurion Mall beroof het. Maroela Media het vroeër berig ŉ groep rowers het Vrydagoggend op die Vodacom-selfoonwinkel in die sentrum toegeslaan. “Die verdagtes het personeel by die winkel aangehou en hulle gedwing om slimfone in twee sakke te plaas,” het lt.genl. Lesetja Mothiba, Gautengse polisiehoof, Vrydag in ŉ verklaring gesê. “Hulle het daarna almal wat in die winkel was, personeel en klante, in ŉ kantoor in die winkel gedwing en hulle toegesluit. Die rowers het in ŉ Toyota Quantum van die toneel gevlug. Die winkelbestuurder het ŉ spaarsleutel gehad. Almal is vrygelaat en die bestuurder het dadelik die polisie ontbied.” Beamptes van die Lyttelton-polisie was in die omgewing om ŉ beskermingsbevel te bedien toe hulle oor die polisieradio van die rooftog gehoor het. Hulle het die verdagte Quantum opgemerk en die voertuig van die pad af getrek. “Een van die verdagtes het ŉ vuurwapen uitgepluk en probeer om op die beamptes te skiet. Die polisie het hulself verdedig en twee verdagtes is geskiet en gewond,” het Mothiba bygevoeg. Ses verdagtes is in hegtenis geneem. Die polisie het beslag gelê op drie vuurwapens en het ook die gesteelde selfone teruggekry. Die verdagtes moet binnekort in die hof verskyn op aanklagte van besigheidsroof en die besit van vermeende gesteelde eiendom. Terwyl dié toneel hom afgespeel het, is die Telkom-selfoonwinkel by Irene Village Mall, ook in Centurion, deur ŉ groep gewapende mans beroof. Lees meer hier. Dit is twee van ŉ reeks rooftogte waar rowers selfoonwinkels in gewilde winkelsentrums in Gauteng teiken en daarop toeslaan. Soortgelyk rooftogte begin ook in Kaapstad toeneem. Klik hier om van meer gevalle te lees.